Citroen Xsara WRC oli Citroënin tehdaskalustona MM-sarjassa vuosina 2001–2006.
Subaru Impreza WRC (2005).
**World Rally Car** eli **WRC** on ralliautojen luokka, jonka kansainvälinen autoliitto FIA kehitti siten, että tiettyjen osien oli oltava peräisin tuotantomallista. WRC-luokka korvasi A-ryhmän vuonna 1997 ja WRC-luokka korvattiin Rally1-luokan autoilla kaudella 2022.

Historia
--------

WRC-säännöt mahdollistivat normaalia suurempien muutosten tekemiseen autoihin. WRC-auton tuotantomallia täytyy olla valmistettu vähintään 2 500 kappaletta. Korin pitää säilyä alkuperäisen näköisenä, mutta esimerkiksi puskureiden ja siipien vaihtaminen on sallittua. Auton vähimmäispituus on 4 metriä, ja vähimmäispaino 1 230 kilogrammaa. Aikaisemmasta poiketen autoon saa myös rakentaa nelivedon, vaikka siihen ei olisi sarjatuotantomallina sellaista saatavilla. Moottorilohko pitää olla sarjatuotantomallista, mutta sen saa ahtaa, mikä on myös muutos aiempaan. Maksimitilavuus on 2000 cm³, ja ahtoilman virtausta rajoitetaan 34mm kuristimella, jolla moottorien tehot jäävät noin 340 hevosvoiman tietämille.

Auton vapaamman muokkaamisen tavoitteena oli houkutella lisää autonvalmistajia MM-sarjaan. Monet eurooppalaiset automerkit, joiden henkilöautomalleissa ei tavallisesti ollut nelivetoa ja turboa, saivat nyt muokata autoja vapaammin, ja paluu MM-sarjaan tuli näin helpommaksi. WRC-autojen tulon myötä Mitsubishi voitti mestaruuksia vielä muutaman vuoden ajan A-ryhmän autollaan, mutta vuosituhannen vaihteen jälkeen WRC-autot ovat hallinneet sarjaa. 

Vuonna 2004 autoissa oli lukkiutumattomat jarrut, elektroninen kytkimen ohjaus, luistonesto, aktiivinen tasauspyörästö, maavaran säätö GPS:n avulla, sähköinen iskunvaimennin ja aktiivinen jousitus. Vuonna 2009 kerrottiin päätöksestä tehdä muutoksia sääntöihin, joilla pyritään alentamaan kustannuksia. Suunniteltuja sääntömuutoksia muutettiin vielä samana vuonna, jolloin moottorin tilavuutta rajoitettiin.

Vuodeksi 2011 siirryttiin kokonaan uusiin autoihin, kun FIA päätti ottaa käyttöön Super 2000 -autoihin pohjautuvat WRC autot. Autoissa on 1,6 litran turbomoottori ja aikaisempiin WRC-autoihin nähden vähennettyä elektroniikkaa. Tarkoituksena oli samalla myös laskea sarjan kustannuksia, jotta saataisiin mukaan uusia autovalmistajia. Heti kaudeksi 2011 mukaan liittyikin uusi WRC-talli, kun Mini palasi rallin MM-sarjaan Countryman-malliin pohjautuvalla WRC-autolla. Minin omistava BMW ei kuitenkaan tullut mukaan ralliautoiluun tehdastallina, vaan ainoastaan hoiti autolle tarvittavan FIA-luokituksen, jonka jälkeen autojen ylläpito ja ajattaminen jätettiin yksityistallien vastuulle. Kaudet 2011 ja 2012 Minin ajattamisesta vastasi brittiläinen, aiemmin Subarun tehdastiiminä tunnettu Prodrive. Vuodeksi 2013 mukaan liittyi Volkswagen uudella Polo R WRC -autolla.

Vuonna 2017 tulivat uudet säännöt, jotka sallivat valmistajille enemmän aerodynaamisia muutoksia autoihin. Autojen maksimiteho nousi 380 hevosvoimaan ja minimipaino laski 25 kilogrammaa.

WRC-autot
---------

| Valmistaja | Automalli | Kaudet |
| --- | --- | --- |
| Ranska Citroën | Xsara WRC | 2001–2006 |
| C4 WRC | 2007–2010 |
| DS3 WRC | 2011–2016 |
| C3 WRC | 2017–2019 |
| Yhdysvallat/Yhdistynyt kuningaskunta Ford | Escort WRC | 1997–1998 |
| Focus RS WRC | 1999–2010 |
| Fiesta RS WRC | 2011–2016 |
| Fiesta WRC | 2017–2021 |
| Etelä-Korea Hyundai | Accent WRC | 2000–2003 |
| i20 WRC | 2014–2016 |
| i20 Coupe WRC | 2017–2021 |
| Yhdistynyt kuningaskunta Mini | John Cooper Works WRC | 2011–2012 |
| Japani Mitsubishi | Lancer WRC | 2001–2005 |
| Ranska Peugeot | 206 WRC | 1999–2003 |
| 307 WRC | 2004–2005 |
| Espanja SEAT | Córdoba WRC | 1998–2000 |
| Tšekki Škoda | Octavia WRC | 1999–2003 |
| Fabia WRC | 2003–2005 |
| Japani Subaru | Impreza WRC | 1997–2008 |
| Japani Suzuki | SX4 WRC | 2007–2008 |
| Japani Toyota | Corolla WRC | 1997–1999 |
| Yaris WRC | 2017–2021 |
| Saksa Volkswagen | Polo R WRC | 2013–2016 |

Lähteet
-------

1. ↑  What's WRC  Arkistoitu. Viitattu 26.7.2023. (englanniksi)
2. ↑  Khidr Suleman: Ford technical director explains low-tech approach in WRC cars  21.10.2011.  Arkistoitu. Viitattu 19.12.2022. (englanniksi)
3. ↑  WRC will switch to non-turbocharged, Super 2000-based cars in 2010 *autoweek.com*.  16.3.2009. Viitattu 19.12.2022. (englanniksi)
4. ↑  David Evans: WRC revises 2011 technical rules *autosport.com*.  25.6.2009. Viitattu 1.10.2022. (englanniksi)
5. ↑  Aerodynamic features of 2017 WRC cars *wrcwings.tech*.  17.2.2017. Viitattu 11.1.2023. (englanniksi)
6. ↑  Anthony Peacock & Damn Fine Media: So what’s new about the 2017 WRC cars? *redbull.com*.  11.12.2016. Viitattu 11.1.2023. (englanniksi)

Ralliautoluokat

* A-ryhmä
* B-ryhmä
* F-ryhmä
* N-ryhmä
* R-ryhmä
	+ R5
	+ R4
	+ R3
	+ R2
	+ R-GT
* Rallipyramidi
	+ Rally1
	+ Rally2
	+ Rally3
	+ Rally4
	+ Rally5
* ryhmä 4
* S-ryhmä
* Super 1600
* Super 2000
* World Rally Car


Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:World Rally Car